ΓΡΑΠΤΗ ΕΡΩΤΗΣΗ E-4007/97 υποβολή: Daniel Varela Suanzes-Carpegna (PPE) προς την Επιτροπή (14 Iανουαρίου 1998)

Θέμα: Εκστρατεία προώθησης του ευρωπαοκού σχιστολίθου

Το επίπεδο προώθησης του ευρωπαϊκού σχιστολίθου είναι, σε γενικές γραμμές, πολύ χαμηλό. Η φήμη του προϊόντος αυτού προέρχεται από την παράδοσή του και από τις ασύγκριτες ιδιότητές του ως υλικού κάλυψης. Εντούτοις, στις χώρες που δεν είναι παραδοσιακοί καταναλωτές του, ο σχιστόλιθος είναι ένα από τα πλέον άγνωστα οικοδομικά υλικά, μέχρι του σημείου ορισμένοι αρχιτέκτονες και κατασκευαστές να αγνοούν τα τεχνικά του χαρακτηριστικά, τη μέθοδο τοποθέτησης, την αντοχή και τις ιδιότητές του, ενώ έχουν διαμορφώσει γι' αυτόν τη γενική εντύπωση ότι πρόκειται για ένα ακριβό υλικό που χρησιμοποιείται αποκλειστικά σε οικοδομήματα ιστορικού ενδιαφέροντος ή σε πολυτελείς κατασκευές. Δεν υπάρχει επίσης μια ξεχωριστή εντύπωση για τον ευρωπαϊκό σχιστόλιθο που να τον διαφοροποιεί από τον προερχόμενο από τρίτες χώρες, αλλά ούτε και συνείδηση της κοινωνικής σημασίας αυτού του βιομηχανικού τομέα.

Λαμβάνοντας υπόψη τα προαναφερθέντα γεγονότα, δεν πιστεύει η Επιτροπή ότι είναι αναγκαία η καθιέρωση ειδικών κονδυλίων για την υποστήριξη της προώθησης του ευρωπαϊκού σχιστολίθου;

Έχει εγκρίνει, ή προτίθεται να εγκρίνει η Επιτροπή κάποιο μέτρο για την προώθηση και τη διάδοση του ευρωπαϊκού σχιστολίθου;

Κοινή απάντηση του κ. Bangemann εξ ονόματος της Επιτροπής στις γραπτές ερωτήσεις E-4006/97, E-4007/97 και E-4010/97 (6 Φεβρουαρίου 1998)

Σε έκθεσή της προς το Συμβούλιο σχετικά με την εφαρμογή των συμπερασμάτων του Συμβουλίου της 18ης Νοεμβρίου 1993 αναφορικά με την εξορυκτική βιομηχανία που δεν υπάγεται στον ενεργειακό τομέα ((έγγραφο SEC (96) 852 )), η Επιτροπή βεβαιώνει ότι η κοινοτική νομοθεσία ελάσσονα μόνο ρόλο διαδραματίζει στην προβληματική του περιβαλλοντικού κόστους, συγκριτικά με τις κανονιστικές πρωτοβουλίες που αναλαμβάνονται σε εθνικό ή και σε τοπικό επίπεδο. Χωρίς να αποκλείει το ενδιαφέρον του τομέα σε περιφερειακό επίπεδο και την πρόσβασή του στα διαρθρωτικά ταμεία, η Επιτροπή δεν διαθέτει χρηματοδοτικά μέσα προς αντιστάθμιση του περιβαλλοντικού κόστους.

Η Επιτροπή δεν διαθέτει απευθείας μέσα προώθησης των προϊόντων σχιστολίθου, και κρίνει ότι αυτό είναι πρωταρχικό καθήκον των επαγγελματικών οργανώσεων. Επισημαίνει ωστόσο ότι στην επίτευξη αυτού του στόχου μπορούν να συμβάλουν δράσεις επαγγελματικής κατάρτισης, οι οποίες θα αναληφθούν από κοινού με άλλους κλάδους της οικοδομής.

Η εφαρμογή της οδηγίας 89/106/ΕΟΚ του Συμβουλίου, της 21ης Δεκεμβρίου 1988, περί προσεγγίσεως των νομοθετικών, κανονιστικών και διοικητικών διατάξεων των κρατών μελών σχετικά με τα προϊόντα του τομέα των δομικών κατασκευών ((EE L 40, 11.2.1989 )), στην οποία εμπλέκεται ο τομέας μέσω των εργασιών τυποποίησης, ενδέχεται να έχει ευνοϊκό αποτέλεσμα για την εικόνα του προϊόντος και για τη διεθνή ανταγωνιστικότητα των κοινοτικών παραγωγών. Πράγματι, εν συνεχεία της θετικής γνώμης της μόνιμης επιτροπής του τομέα των δομικών κατασκευών, η Επιτροπή εξέδωσε στις 20 Νοεμβρίου 1997 την απόφαση 97/808/ΕΚ σχετικά με τη διαδικασία βεβαίωσης της συμμόρφωσης των υπόψη προϊόντων, εφόσον αυτά ανήκουν στα προϊόντα επένδυσης δαπέδων ((EE L 331, 3.12.1997 )).